Nou Gallardo, millor “Esmorzaret Llirià” 2024
02 de octubre de 2024

Nou Gallardo ha resultat el guanyador de la campanya “L’Esmorzaret Llirià” 2024. La Federació del Comerç de Llíria va entregar anit els guardons d'esta edició, en un acte que va comptar amb la presència del seu president Juan Motilla, l'alcalde de la localitat Joanma Miguel, i la regidora de Comerç Mª José Llopis.

L'entrepà premiat combinava la deliciosa pasta de botifarra amb figatells, el sabor intens del formatge d'ovella, la dolçor de la carabassa lliriana, la sofisticada maionesa de tòfona i el cruixent ibèric.

Igualment, el Gastrobar La Unió va rebre el segon premi del “Esmorzaret Llirià” 2024, i La Taula de Llíria va ser distingida amb el tercer.

En esta quarta edició d'esta campanya gastronòmica estival, que es realitza entre els mesos de juliol i setembre, han participat nou establiments hostalers del municipi, que han servit al llarg d'este període més 11.000 esmorzars, quasi 3.000 més que l'any passat. Això ha suposat un volum de negoci directe en els locals de prop de 87.000 euros, a més de l'impacte econòmic indirecte que té en els comerços d'alimentació locals que proveïen els productes dels entrepans.

Cal assenyalar també que la pàgina web oficial del “Esmorzaret Llirià” ha registrat més 13.000 visites al llarg d'estos tres mesos.

La Federació del Comerç de Llíria promou cada any esta iniciativa, amb la col·laboració de l'Ajuntament, i que en esta edició ha comptat també amb el suport de la Unió Gremial, Provea, Caixa Popular, Infotúria i Bodegas Vicente Gandia.